Ændret forslag til EUROPA-PARLAMENTETS OG RÅDETS FORORDNING om narkotikaprækursorer (forelagt af Kommissionen i henhold til EF-traktatens artikel 250, stk. 2)

2002/0217 (COD)

Ændret forslag til EUROPA-PARLAMENTETS OG RÅDETS FORORDNING om narkotikaprækursorer

(EØS-relevant tekst)

1. Baggrund

Fremsendelse af forslaget til Rådet og Europa-Parlamentet - KOM(2002) 494 endelig - 2002/0217 (COD) - i overensstemmelse med traktatens artikel 95 10. september 2002

Det Europæiske Økonomiske og Sociale Udvalgs udtalelse: 26. februar 2003

Europa-Parlamentets udtalelse ved førstebehandlingen: 11. marts 2003

2. Formålet med Kommissionens forslag

Hovedformålet med det oprindelige forslag var en ajourføring af EU's system for kontrol og overvågning af handelen inden for Fællesskabet med visse kemiske stoffer, der kan anvendes til fremstilling af ulovlige stoffer. Ved at gøre det nuværende direktiv 92/109/EØF, herunder EU's gennemførelseslovgivning (forordning (EF) nr. 1485/96, som ændret), til en forordning vil Kommissionen:

1. forbedre og ajourføre det nuværende EU-system for kontrol med handelen af prækursorer inden for EU

2. forenkle lovgivningen og gøre den mere brugervenlig både for de erhvervsdrivende og de nationale kompetente myndigheder

3. harmonisere de to retsakter, der beskæftiger sig med dette emne (direktiv 92/109/EØF vedrørende handelen inden for EU og forordning (EØF) nr. 3677/90 vedrørende handelen mellem EU og tredjelande), og dermed gøre det muligt at ajourføre begge retsakter samtidigt, hvilket i øjeblikket ikke lader sig gøre, idet ændringer af direktiv 92/109/EØF kræver gennemførelse af nationale foranstaltninger.

Med det ændrede forslag tilføjes en ny betragtning, der tydeliggør formålet med forslaget.

3. Kommissionens holdning til Europa-Parlamentets ændringsforslag

3.1. Ændringsforslag, som Kommissionen accepterer: 1

Kommissionen kan acceptere ændringsforslag 1, i henhold til hvilket der tilføjes en ny betragtning 4 a, som tydeliggør den nye retsakts betydning i forbindelse med et EU, som fra næste år vil omfatte 25 medlemsstater:

(4a) At gøre det nuværende direktiv til en forordning har især betydning i forbindelse med udvidelsen af Den Europæiske Union, hvor hver ændring af direktivet og dets bilag vil medføre, at 25 medlemsstater skal vedtage nationale gennemførelsesforanstaltninger.

3.2. Ændringsforslag, som Kommissionen ikke har accepteret: 2 og 3.

Kommissionen kan ikke acceptere ændringsforslag 2, som kræver en årligt ajourført liste over ikke-registrerede stoffer, som er omfattet af industriens frivillige overvågningsforanstaltninger. Denne liste revideres løbende og kan om nødvendigt ændres på hvert møde i det i artikel 15 nævnte udvalg, som mødes fire gange om året. Den foreslåede ændring indebærer derfor ikke nogen forbedring af systemet.

Kommissionen kan ikke acceptere ændringsforslag 3. Første del af ændringsforslaget ville forpligte medlemsstaterne til at indsende en årlig rapport til Kommissionen om gennemførelsesforanstaltningerne. Eftersom forordningen, når den er vedtaget, vil finde direkte anvendelse, er den foreslåede ændring ikke relevant. Anden del af ændringsforslaget, som indebærer, at det nye system skal evalueres tre år efter forordningens ikrafttræden, anses ikke for at medføre nogen yderligere fordele. Det skal i den forbindelse bemærkes, at formålet med Kommissionens forslag er en ændring af instrumentet, nemlig fra et direktiv til en forordning, uden at ændre det gældende system. Det skal endvidere bemærkes, at en evaluering af det nuværende system allerede fandt sted i 2002.

3.3. Ændret forslag

I henhold til EF-traktatens artikel 250, stk. 2, ændrer Kommissionen sit forslag som angivet ovenfor.